Для пляменніцы Амаліі ён паслаў значна большы падарунак да вяселля. 15 лістапада 1800 года Сестранцэвіч адправіў ёй ліст, у якім пісаў: “M-elle Амаліі, нявесце кн. Гур’ялава. Даведаўшыся, што на чарзе знаходзіцца дазвол, дадзены князю Гур’ялаву ўступіць з Вамі ў шлюб, я пасылаю Вам 1000 рублёў у доказ сапраўдных і паўторных пажаданняў поспеху, якія я шлю з нагоды Вашага шлюбу з гэтым доблесным афіцэрам і выдатным, сумленным чалавекам. Хоць Вы пераменіце прозвішча, але я ўпэўнены, што Вы застаняцеся верныя тым маральным прынцыпам, якія на маіх вачах паўсталі, укараняліся і ўмацоўваліся, і не зменіце таго пачуцця адданасці, якое Вы аказвалі мне яшчэ тады, калі Ваш дзіцячы ўзрост не падказваў Вам слоў для таго, каб яго выказаць. Тым больш я не баюся быць абражаным, што напаткала мяне з боку іншых асоб, якім я аказваў дабрадзейства, і якія адразу гэта забывалі, хоць і лічылі сябе цалкам здаволенымі ў сваіх жаданнях. Выбачайце, мая дарагая, што я не прыеду на Ваша вяселле. Я не танчыў бы там і не мог бы вусна выказаць больш за тое, што я напісаў цяпер. Хай благаславіць Вас Бог — вось пажаданне Вашага дзядзькі”.